b'\n_START_ARTICLE_\nFrank Watson Dyson\n_START_SECTION_\n\xc5\xbdivljenje in delo\n_START_PARAGRAPH_\nDyson je \xc5\xa1tudiral matematiko in astronomijo na Univerzi v Cambridgeu in leta 1889 diplomiral na Kolid\xc5\xbeu Trinity (Trinity College)._NEWLINE_Dyson je leta 1894 postal glavni prvi pomo\xc4\x8dnik kraljevega astronoma na Kraljevem observatoriju Greenwich, pred tem pa se je ukvarjal s problemi teorije gravitacije. Nekaj \xc4\x8dasa je bil od leta 1905 do 1910 v Edinburghu kraljevi astronom \xc5\xa0kotske, leta 1910 pa so ga izvolili za 9. kraljevega astronoma. Do svoje upokojitve leta 1933 je bil predstojnik observatorija._NEWLINE_V letu 1913 je prvi\xc4\x8d omenil potrebo po astronomski dol\xc5\xbeinski enoti parsek, kar so kasneje na Turnerjev predlog tudi sprejeli._NEWLINE_Dyson se je ukvarjal z nebesno mehaniko. Leta 1919 je skupaj z Eddingtonom zasnoval dve odpravi v Sobral, na severu Brazilije in na otok Principe na zahodni obali Afrike, ki sta potrdili odlon svetlobnega curka z zvezde ob popolnem mrku Sonca in s tem Einsteinovo splo\xc5\xa1no teorijo relativnosti. 8. novembra 1919 je na zasedanju Kraljeve dru\xc5\xbebe v Londonu poro\xc4\x8dal o poteku in rezultatih odprav. Svoja opazovanja o spektru korone in kromosfere med popolnimi mrki Sonca je podal v delu Determination of Wave Length from Spectra obtained at the total solar eclipses of 1900, 1901 and 1905._NEWLINE_Od leta 1884 je observatorij nadzoroval greenwi\xc5\xa1ki srednji \xc4\x8das (GMT). Zaradi \xc5\xa1e ve\xc4\x8dje natan\xc4\x8dnosti \xc4\x8dasovne slu\xc5\xbebe je Dyson leta 1928 za observatorij naro\xc4\x8dil novo zelo natan\xc4\x8dno uro na nihalo in vpeljal brez\xc5\xbei\xc4\x8dni prenos greenwi\xc5\xa1kega \xc4\x8dasa. Leta 1924 je BBC na njegovo pobudo za\xc4\x8del oddajati \xc5\xa1estkratni \xc4\x8dasovni zvo\xc4\x8dni signal._NEWLINE_Leta 1901 je postal \xc4\x8dlan Kraljeve dru\xc5\xbebe, leta 1915 pa so ga povzdignili v vite\xc5\xa1ki red._NEWLINE_Dyson je bil med ustanovitelji Mednarodne astronomske zveze (IAU), od leta 1919 je bil njen podpredsednik._NEWLINE_Napisal je tudi priro\xc4\x8dnik o astronomiji Astronomy, a Handy Manual for Students and Others (1912)._NEWLINE_Umrl je na morju med potovanjem iz Avstralije v Anglijo. Med letoma 1894 in 1906 je Dyson \xc5\xbeivel v hi\xc5\xa1i na naslovu 6 Vanbrugh Hill, Blackheath, London, SE3. Na hi\xc5\xa1i je danes spominska modra plo\xc5\xa1\xc4\x8da.\n_START_SECTION_\nNagrade\n_START_PARAGRAPH_\nLeta 1921 mu je Kraljeva dru\xc5\xbeba za njegove raziskave porazdelitve in gibanja zvezd podelila svojo kraljevo medaljo, leta 1922 je prejel medaljo Bruceove, Kraljeva astronomska dru\xc5\xbeba (RAS) pa mu je leta 1925 podelila zlato medaljo.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Dyson na Luni in asteroid glavnega asteroidnega pasu 1241 Dysona.'